1. Monofüleetiline rühm - see on liikide või teiste taksonite rühm, kuhu kuulub nende ühine esivanem ja kõik sellest kujunenud taksonid. Sellisesse rühma kuulumine ei sõltu sellest, kas liigid on omavahel rohkem või vähem sarnased, ainsaks tingimuseks on ühine päritolu. Monofüleetilist rühma võiks nimetada tõeliselt loomulikuks; seni oleme rääkinud loomulikest rühmadest ja loomulikust süsteemist üldiselt, ilma täpse määratluseta. Tuletan meelde, et kladistiline e. fülogeneetiline süstemaatika opereerib ainult monofüleetiliste rühmadega.